September | 2017 | Tannie Frannie
08 Vrydag Sep 2017
Middelkind het onderneem om sy ma se as by Stormsriviermond te gaan strooi – daar waar die hoë rots toring en ek en hy eendag lank gelede gaan rondklim het toe die res van die gesin nie wou saamgaan nie.
As ek egter 'n grafskrif moes kies, sou dit Johannes 14:2 wees:
"In die huis van my Vader is daar baie wonings…"
Hoe wonderlik maak Christus hier ruimte vir almal: die gelukkiges en die eensames; die oues en die jonges; die hardwerkendes en die dromers; die suksesvolles en die mislukkings…
Lelies in my dogter se tuin
Lê-Jou-Eier: Gee en Ontvang
03 Sondag Sep 2017
Om te ontvang, is vir my heerlik. Toe ons as jong gesin in die Kaap gebly het, het ons presentjies per pos van my mammie en haar susters ontvang – versigtig in skoendose verpak, met die bruinpapier vol seëls geplak – ek het dit "hêppiebokse" genoem. Daarin was handwerkies: gebreide bedkouse en gehekelde truitjies vir die kinders. Daar was soms soetkoekies, vatlappies, 'n nuwe voorskoot. My mammie het op 'n keer sakkies met tellers vir ons kinders gemaak: een akker, twee koeldrankdoppies, drie knope, vier klippies, vyf skulpies…
Vandag nog is ek so bevoorreg om partykeer 'n "hêppiesakkie" van 'n vriendin te ontvang: 'n bruinpapiersakkie met 'n groot pot handeroom (wat my hande al meermale gehelp het om 'n trek te verduur), 'n wasgoedpennetjie waarop 'n strokie mooi lint geplak is (daar is 'n paar sulke pennetjies wat sakkies in die koskas toehou), 'n botteltjie van haar eie heerlike mengsel droëvrugte, neute en klapper (dié verdwyn binne 'n dag of twee), die mooiste handgemaakte kaartjie met 'n psalmvers…
'n Ander vriendin gee soms sommer so uit die bloute vir my 'n boek: "…op voorwaarde dat ek dit ná jou kan lees". Watter wonderlike geskenk! So stel sy my voor aan nuwe skrywers – dis hoe ek Karin Brynard se werk leer ken het. Sy bied my ook die gemeensaamheid van oor 'n boek te kan gesels; met mekaar dit wat vir ons hoogtepunte was, te kan deel.
Ek is ook 'n gretige gas; dis tog baie lekkerder om jouself rustig op te tooi en in iemand anders se eetkamer haar lekker kos te gaan eet as om self voor die stoof te staan! Vir 'n gasvrou gee ek graag blomme, sjokolade, wyn…
Want dis ook vir my lekker om te gee. Ek's nie so goed daarmee soos met ontvang nie, maar ek doen my bes. Party mense weet mos sommer instinktief hoe om presies die regte geskenk te kies – ek nié. As die ontvanger tog maar wis hoe ek wroeg: die presentjie is te klein/te groot/te goedkoop/te duur/onbruikbaar/vermetel/oorbodig/onbenullig/"coals to Newcastle"…sou hy/sy so gou moontlik vir my laat weet: "baie dankie, dis perfek/so welkom/net reg", al was dit nie eers eintlik waar nie…